This Is the Police

***This Is the Police*** (), համակարգչային ռազմավարական խաղ, որը մշակել է բելառուսական Weappy Studio ստուդիան և հրատարակել ավստրիական THQ Nordic ընկերությունը 2016 թվականին Windows, MacOS և Linux պլատֆորմների համար, 2017 թվականին թողարկվել է խաղի տարբերակը Nintendo Switch-ի համար, իսկ 2018 թվականին՝ խաղի տարբերակը բջջային սարքերի համար։

Խաղացողը ստանձնում է կոռումպացված քաղաքապետի ճնշման տակ հրաժարական տալ պատրաստվող Ֆրիբուրգ հորինված քաղաքի ոստիկանության պետի դերը։ Կերպարը պետք է 180 խաղային օրվա ընթացքում վաստակի 500 հազար դոլար՝ կենսաթոշակն ապահովելու համար։

This Is the Police-ը քննադատների կողմից խառը գնահատականներ է ստացել։ Metacritic ագրեգատորում խաղը գնահատվել է 100-ից 66 միավոր։ Քննադատները գովել են այն սյուժեի և գեղեցիկ դիզայնի համար, սակայն նրանց դուր չի եկել խաղային գործընթացի որոշ միօրինակությունները. նրանք նշել են, որ խաղը կարող է ձանձրալի լինել, եթե դրա վրա բավականաչափ ժամանակ անցկացվի։ 2018 թվականին թողարկվել է սիքվել This Is the Police 2 անվանումով։

## Խաղային ընթացք
Գլխավոր հերոսը ոստիկանապետն է, ում հսկողության տակ են գտնվում ոստիկաններով և դետեկտիվներով երկու հերթափոխ, որոնց նա ուղարկում է Ֆրիբուրգի իզոմետրիկ քարտեզի վրա կատարվող կանչերը և հանցագործությունները հետաքննելու։ Խաղացողի յուրաքանչյուր աշխատանքային օր սկսվում է նրանով, որ նա ընտրում է ամենաշատ հանգստացած ջոկատը, այնուհետև արձագանքում է քաղաքի քարտեզի վրա տեղի ունեցող իրադարձություններին։ Խաղացողը չի տեսնում, թե ինչ է կատարվում հանցագործության վայրում, բայց փոխարենը խաղը ցույց է տալիս տեղի ունեցածի տեքստային նկարագրությունը: Խաղի սյուժեն մատուցվում է խաղային օրերի միջև ընկած կոմիքսային ներդիրների միջոցով: Աշխատակիցներն ունեն մի շարք որակներ, ինչպիսիք են նրանց փորձը, կոչումը, հոգնածության մակարդակը, ինչպես նաև որոշ աշխատողներ կարող են ունենալ անձնային որակներ, ինչպիսիք են ծուլությունը և ալկոհոլի հանդեպ հակումը:

Խաղը սկսվում է քիչ թե շատ պարզ, քանի որ վաղ հանցագործությունները շատ լուրջ չեն. խնդիրը լուծելու համար բավական է ուղարկել ընդամենը մի քանի ոստիկան, բայց ժամանակի ընթացքում բարդությունը մեծանում է։ «Բանկի կողոպուտի» նման գործերի համար անհրաժեշտ է ուղարկել մի քանի սպաների և հատուկ ջոկատայինների ջոկատ ավտոզեկով, իսկ սովորական կանչերի համար, ինչպիսին է ընտանեկան բռնությունը, պահանջվում է ընդամենը մի քանի աշխատակից: Խաղի ռազմավարական մասը ձեր ջոկատն առավելագույնս օգտագործելն է։ Եթե բոլոր ոստիկաններին ուղարկեք մեկ կանչով, ապա կա վտանգ, որ հետագա կանչերին ուղարկելու ոչ մեկ չի լինի: Որոշ կանչերի արդյունքն ուղղակիորեն կախված է խաղացողի գործողություններից, քանի որ կան առաջադրանքներ, որոնցում խաղացողը հնարավորություն ունի ընտրելու, թե ինչ պետք է ձեռնարկեն կանչին ժամանած ոստիկանները։ Օրինակ, եթե կանչ է ստացվել կասկածելի պայուսակի մասին, ապա ժամանելուն պես խաղացողին ընտրություն է տրվում՝ կրակել պայուսակի վրա, թե սպասել սակրավորների ջոկատին։ Եթե խաղացողը սխալ ընտրություն կատարի, ապա կարող են զոհվել ոստիկաններ կամ քաղաքացիական անձինք:

Խաղացողը մի քանի անգամ ընտրություն է կատարում սյուժետային տեսարանների ժամանակ, օրինակ՝ պատասխանում է թղթակիցների հարցերին մամուլի ասուլիսի ժամանակ կամ պատասխանում է քաղաքապետարանում հարցաքննության ժամանակ, կամ որոշում է, թե որ հանցավոր խմբավորման հետ է համագործակցելու։ Խաղացողի ընտրությունից է կախված, թե արդյոք խաղացողին կմեղադրեն անօրինական գործողությունների մեջ, թե ոչ։ Եթե սխալ ընտրություն կատարվի, ապա խաղացողը վտանգում է քաղաքապետարանից ստանալ բյուջեի և անձնակազմի կրճատում կամ նույնիսկ բանտային ժամկետ:

Բացի պարզ կանչերից, խաղում կան հետաքննություններ, որոնց ուղարկվում են ոչ թե ոստիկաններ, այլ դետեկտիվներ, և նրանք որոշ ժամանակ աշխատում և կադրեր են հայթայթում։ Խաղացողի խնդիրն է կարդալ վկաների ցուցմունքները, խորանալ գործի մեջ և նախկինում ձեռք բերված կադրերը դասավորել ճիշտ հաջորդականությամբ:

## Սյուժե
Խաղացողի գործողությունները կատարում է Ջեք Բոյդի կերպարը, ով Ֆրիբուրգ փոքրիկ քաղաքի 60-ամյա ոստիկանապետն է։ Գլխավոր հերոսը իմանում է, որ իր աշխատանքից ազատվելուն մնացել է ուղիղ 180 օր, և Ջեքը նպատակ է դնում ապահովել իրեն կենսաթոշակով, իսկ դրա համար այդ կես տարվա ընթացքում նա պետք է վաստակի 500 հազար դոլար։ Բոյդը միայնակ է, նրա կինը գնացել է մեկ ուրիշի մոտ։ Այդ կապակցությամբ Ջեքը վարձել է դետեկտիվ նրան գտնելու համար։ Ավելի ուշ նրան զանգահարում է երիտասարդ մի աղջիկ՝ Լանան, քաղաքի նոր դատախազը, և հետագայում նա փորձում է հարաբերություններ սկսել Բոյդի հետ։

Ջեքի հիմնական հակառակորդը Ֆրիբուրգի քաղաքապետ Ռոջերսն է, որը ճնշում է գործադրում հերոսի վրա՝ սահմանելով աշխատանքից ազատման ժամկետները։ Քաղաքապետարանը պարբերաբար հերթափոխից սպաներ է պահանջում իր նպատակների համար, օրինակ՝ քաղաքապետի զարմուհու քրոջը պահպանելու համար։ Խաղի ընթացքում քաղաքում սկսվում է երկու գանգստերական խմբավորումների՝ Վարգերի և Սենդերի պատերազմը։ Ջեքը պետք է ընտրի, թե որ խմբավորման հետ է համագործակցելու։ Կատարելով մաֆիայի առաջադրանքները, ինչպիսիք են զանգերը անտեսելը, Բոյդը գումար է ստանում։

## Մշակում և թողարկում
2015 թվականի հունվարին բելառուսական Weappy Studio համակարգչային խաղերի մշակման ստուդիան Kickstarter-ում սկսեց արշավ՝ նպատակ ունենալով հավաքել 25000 դոլար՝ խաղի մշակումը ֆինանսավորելու համար: Արշավի արդյունքում հավաքվել է 35508 դոլար: Գլխավոր հերոս Ջեք Բոյդին հնչյունավորել է Ջոն Սենթ-Ջոնը, ով առավել հայտնի է Դյուկ Նյուկեմի կերպարին հնչյունավորելով:

2016 թվականի ապրիլին խաղը հայտարարվեց PAX East-ում: Խաղի թողարկումը նախատեսված էր 2016 թվականի հուլիսի 28-ին, սակայն հրատարակչի սխալի պատճառով մի քանի օրով հետաձգվեց: 2016 թվականի դեկտեմբերի 30-ին THQ Nordic հրատարակիչը ձեռք բերեց This Is the Police մտավոր սեփականության իրավունքները:

Խաղը թողարկվել է 2016 թվականի օգոստոսի 2-ին Windows, MacOS և Linux անհատական համակարգիչների համար: Ավելի ուշ This Is the Police-ը հասանելի դարձավ PlayStation 4-ի և Xbox One-ի համար, և դրա մասին հայտարարությունը հայտնվեց 2017 թվականի սկզբին: 2017 թվականին THQ Nordic հրատարակիչը հաստատեց թողարկումը Nintendo Switch հարթակի համար: This Is the Police-ը թողարկվել է Nintendo Switch-ի համար 2017 թվականի հոկտեմբերի 24-ին, իսկ խաղի մանրածախ վաճառքը հասանելի է դարձել նույն թվականի դեկտեմբերի 5-ին:

#### Շարունակություն
2018 թվականին Weappy Studio-ն և THQ Nordic հրատարակիչը հայտարարեցին This Is the Police 2 անունով շարունակության թողարկման մասին։ Դրա թողարկումը նախատեսված էր 2018 թվականի օգոստոսի 2-ին՝ շարքի առաջին մասի թողարկման երկրորդ տարելիցի պատվին, սակայն հրատարակիչը որոշեց խաղը թողարկել հուլիսի 31-ին՝ երկու օր շուտ, քանի որ խաղի առաջին մասը թողարկվել էր պայմանավորված օրվանից երկու օր ուշ: Հայտարարվել է 2018 թվականի աշնանը կոնսոլների համար տարբերակների թողարկման մասին: Շարունակության մեջ խաղացողը մասնակցում է մարտավարական մարտական գործողություններին գործերի հետաքննության ընթացքում, իսկ Ջեք Բոյդը կդառնա Շարփվուդ քաղաքի նոր շերիֆը:

## Գնահատականներ
Խաղն արժանացել է խառը գնահատականների։ Metacritic կայքում This Is the Police-ը գնահատվել է 100-ից 66 միավոր՝ հիմնված տարբեր հրատարակությունների 35 գրախոսությունների վրա։

GameSpot-ից Ալեքս Գիլյադովը գովել է խաղը դրա դիզայնի և գրավիչ սյուժեի համար, որը խաղացողին դժվար որոշումներ է մատուցում, սակայն քննադատին դուր չի եկել այն, որ խուզարկուները հաճախ անօգուտ են լինում, և նաև այն, որ հանցագործությունները ժամանակի ընթացքում սկսում են կրկնվել։ PC Gamer-ից Քեյթ Գրեյը գովել է խաղը, սակայն նկատել է, որ խաղը, եթե բավականաչափ երկար խաղալ, կարող է ձանձրալի լինել։ Բրենտ Աբլսն ասել է, որ «խաղային 100-րդ օրվանից նա սկսել է կորցնել խաղի նպատակը»։ IGN-ից Խուան Գարսիան նկատել է, որ «This Is the Police-ը խաղ է, որը շատ քիչ բան է ներդնում խաղային առումով. խաղային գործընթացն ավելի շատ կենտրոնացած է պատմության վրա՝ մի կողմ թողնելով խաղի մյուս կողմերը, և դա միշտ չէ, որ լավ է»։ Էդվարդ Սմիթը կարծում էր, որ ԱՄՆ-ում տիրող իրավիճակի պատճառով խաղը գտնվում է ուշադիր հսկողության տակ և կարող է քննադատվել։ Իգրոմանիայից Օլեգ Զայցևին դուր է եկել, որ խաղացողին տրամադրվում են բազմաթիվ որոշումներ, որոնք ազդում են սյուժեի և «մռայլ ու հետաքրքրաշարժ պատմության» վրա, սակայն գրախոսին դուր չի եկել, որ խաղի ավարտը շտապողական է, իսկ ոստիկանության աշխատակիցները՝ անդեմ։

2018 թվականի ամռանը, Steam Web API-ի պաշտպանության խոցելիության շնորհիվ, հայտնի դարձավ, որ Steam ծառայության օգտատերերի ճշգրիտ քանակը, որոնք գոնե մեկ անգամ խաղացել են խաղը, կազմում է 376 582 մարդ։

## Ծանոթագրություններ

Կատեգորիա:IOS խաղեր
Կատեգորիա:PlayStation 4 տեսախաղեր
Կատեգորիա:Windows տեսախաղեր
Կատեգորիա:Xbox One տեսախաղեր